
Uznesenie Okresný súd Lučenec vo veci starostlivosti o maloletého A. B., nar. XX.X.XXXX, t.č. bytom C. D. XXX, E., v konaní zastúpený kolíznym opatrovníkom Úradom práce, sociálnych vecí a rodiny - OSV, dieťa rodičov: matky F. B., nar. X.XX.XXXX, t.č. bytom C. D. XXX, E. a nebohého otca G. B., nar. XX.X.XXXX, ktorý zomrel dňa XX.XX.XXXX, o návrhu na nariadenie neodkladného opatrenia, takto rozhodol: I. N a r i a ď u j e neodkladné opatrenie, ktorým matke maloletého dieťaťa, F. B., nar. X.XX.XXXX ukladá povinnosť maloletého A. B., nar. XX.X.XXXX dočasne odovzdať do starostlivosti Diagnostického centra Záhorská Bystrica, E. D. X, B., a to najdlhšie na tri mesiace. II. Výkon neodkladného opatrenia
nenariaďuje. odôvodnenie:
1. Úrad práce sociálnych vecí a rodiny Lučenec (ďalej len ?úrad") podal dňa 2.4.2026 návrh na nariadenie neodkladného opatrenia, ktorým súd uloží matke povinnosť, aby maloletého A. B., nar. XX.X.XXXX za súčinnosti Úradu práce sociálnych vecí a rodiny H. odovzdala dočasne do starostlivosti Diagnostického centra Záhorská Bystrica, E. D. X, B., a to najdlhšie na tri mesiace z dôvodu, že maloletý má pretrvávajúce výchovné problémy, odmieta chodiť do školy, od septembra 2025 nastúpil do Základnej školy s materskou školou I. J. v Lučenci, kde navštevuje 6. ročník, v domácom prostredí je maloletý agresívny. Matka uviedla úradu, že maloletý v mesiaci január odišiel k jej synovi G. do Fiľakova, odmietal chodiť do školy a nechcel sa vrátiť domov, na matku bol agresívny. Matka nespozorovala, že by maloletý užíval drogy. Úrad na základe vykonaných šetrení a doručených oznámení zo Základnej školy dospel k záveru, že v rodine existuje potencionálne riziko ohrozenia zdravého vývinu maloletého v jeho prirodzenom výchovnom prostredí. Situácia v rodine, vzhľadom na správanie a konanie maloletého si vyžaduje zabezpečenie odbornej pomoci, spolupôsobenie a intervenciu sociálnych pracovníkov s potrebou dohliadať, kontrolovať starostlivosť rodičov o maloletého a účinne eliminovať jeho ohrozenie. 2. Diagnostické centrum Záhorská Bystrica, Trstínska č. 2, Bratislava dňa 1.4.2026 vyjadrilo súhlas s umiestnením maloletého dieťaťa. 3. Podľa § 324 ods. 1 CSP pred začatím konania, počas konania a po jeho skončení súd môže na návrh nariadiť neodkladné opatrenie. 4. Podľa § 367 ods. 1 a 2 CMP, neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti. Ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov.
5. Podľa § 329 ods. 1 prvá veta CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 6. Neodkladné opatrenie možno nariadiť, ak je potrebné bezodkladne upraviť pomery účastníkov. Zmyslom neodkladného opatrenia je nielen zabezpečenie spravodlivej ochrany práv a oprávnených záujmov účastníkov, ale aj rýchle a pružné riešenie takej situácie, keď je treba okamžitý zásah súdu. Neodkladné opatrenie slúži najmä k tomu, aby sa dočasne upravili pomery účastníkov, ak je to potrebné, alebo ak je obava, že by výkon súdneho rozhodnutia bol ohrozený. Spoločným znakom neodkladných opatrení je ich dočasný charakter. Znamená to, že sa nimi upravujú pomery účastníkov alebo zabezpečuje výkon rozhodnutia do doby, než súd vydá vo veci konečné rozhodnutie. Z dočasného charakteru neodkladného opatrenia vyplýva, že pred jeho nariadením súd nemusí zisťovať všetky skutočnosti, ktoré sú potrebné na vydanie konečného rozhodnutia vo veci samej. Je však nutné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť predbežná ochrana, ako i odôvodnenie nebezpečenstva bezprostrednej hroziacej ujmy. 7. Funkciou neodkladného opatrenia vo veciach starostlivosti o maloleté dieťa je dočasná starostlivosť o maloleté dieťa, podmienkou pre jeho nariadenie je osvedčenie, že bez okamžitej, i keď len dočasnej úpravy právnych pomerov, by boli práva maloletého dieťaťa ohrozené. Starostlivosť o maloleté dieťa, ktorá môže byť obsahom neodkladného opatrenia, je inštitútom procesného práva, jeho úprava obsahuje provizórnosť ako pojmový znak neodkladných opatrení. 8. S poukazom na vyššie uvedené skutočnosti súd podľa § 367 ods. 1 CMP nariadil neodkladné opatrenie, ktorým uložil matke odovzdať maloletého A. dočasne do starostlivosti Diagnostického centra Záhorská Bystrica, E. D. X, B., pretože súčasná situácia maloletého si vyžaduje bezodkladnú úpravu pomerov. Súd mal za preukázané, že maloletý zanedbáva povinnú školskú dochádzku, nerešpektuje matku, je voči nej agresívny. Pobyt v zariadení je nutné nariadiť za účelom zabezpečenia odbornej pomoci dieťaťu, ktorú môže poskytnúť len špecializované zariadenie. Pobyt v režimovom zariadení je v najlepšom záujme maloletého, nakoľko je potrebné zabezpečiť nielen odbornú pomoc maloletému dieťaťu, ale aj úpravu jeho rodinných a sociálnych pomerov, pozitívneho psychického a fyzického vývinu do budúcnosti s cieľom riešenia jeho problémového správania. Matka výchovu maloletého nezvláda a umožňuje mu viesť záhaľčivý život. Ponechanie maloletého v rodinnom výchovnom prostredí, ak by neodkladné opatrenie nebolo nariadené, by za daných okolností nebolo v najlepšom záujme dieťaťa. Maloletý bol zo strany úradu upozornený na dôsledky vyplývajúce zo zanedbávania povinnej školskej dochádzky, takže si je vedomý svojho problémového správania. Súdu nič nebráni toto neodkladné opatrenie zrušiť, ak sa zmenia pomery na strane maloletého spočívajúce v jeho správaní a povinnej školskej dochádzke. Podľa názoru súdu je nariadenie neodkladného opatrenia dôležité pre ďalší rozvoj osobnosti maloletého, aby absolvoval povinnú školskú dochádzku, pričom nikoho nemožno oslobodiť od plnenia povinnej školskej dochádzky. Povinná školská dochádzka je desaťročná a trvá najviac do konca školského roka, v ktorom žiak dovŕši 16. rok veku. Súd preto návrhu na nariadenie neodkladného opatrenia vyhovel. 9. Súd rozhodol o nariadení neodkladného opatrenia aj bez výsluchu a vyjadrenia účastníkov a bez nariadenia pojednávania, a to s prihliadnutím na vyššie citované ustanovenia § 329 ods. 1 veta prvá Civilného sporového poriadku. 10. Výkon neodkladného opatrenia nebol nariadený, pretože Úrad práce, sociálnych vecí a rodiny Lučenec súdu potvrdil, že v súlade s ustanovením § 30 ods. 1 Zákona č. 305/2005 Z. z. o sociálnoprávnej ochrane detí a o sociálnej kuratele, zabezpečí v spolupráci s matkou maloletého dieťaťa a zariadením, ktorému bolo maloleté dieťa dočasne zverené, umiestnenie dieťaťa do tohto zariadenia. 11. Toto uznesenie je vo výroku o nariadení neodkladného opatrenia vykonateľné, len čo bolo vyhotovené. Poučenie: Proti výroku I. tohto rozhodnutia je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v troch vyhotoveniach.
Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Proti výroku II. tohto rozhodnutia odvolanie nie je prípustné (§ 357 CSP). Toto rozhodnutie je vo výroku I. vykonateľné, len čo bolo vyhotovené. Neodkladné opatrenie zanikne, ak uplynul čas, na ktorý bolo nariadené (§ 333 CSP). Súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené (§ 363 CMP).

